
RAPORT 
              asupra propunerii legislative pentru modificarea alin.(2) al art.5 din Legea nr.218/2005 privind stimularea absorbţiei fondurilor SAPARD prin preluarea riscului de către fondurile de garantare
În conformitate cu prevederile art. 95 din Regulamentul Camerei 
Deputaţilor, republicat, Comisia pentru agricultură, silvicultură, industrie alimentară şi servicii specifice  a fost sesizată spre dezbatere, în fond, cu propunerea legislativă pentru modificarea alin.(2) al art.5 din Legea nr.218/2005 privind stimularea absorbţiei fondurilor SAPARD prin preluarea riscului de către fondurile de garantare , transmisă cu adresa nr.  Pl-x 738 din 5 noiembrie 2007, înregistrată sub nr. 24/547  din 6 noiembrie 2007.   

Potrivit prevederilor art. 75 din Constituţia României, republicată, şi ale art.92 alin. (9) pct.2, din Regulamentul Camerei Deputaţilor, republicat, Camera Deputaţilor este Cameră decizională.

Senatul, în calitate de prima Cameră sesizată, a respins iniţiativa legislativă în şedinţa din 31 octombrie 2007.

Consiliul Legislativ a avizat favorabil iniţiativa legislativă, cu unele observaţii şi propuneri, conform avizului nr. 985 din 20 iulie 2007 iar Guvernul  nu susţine iniţiativa legislativă.

La întocmirea raportului s-a avut în vedere şi avizul negativ al Comisiei juridice, de disciplină şi imunităţi.
Propunerea legislativă are ca obiect de reglementare modificarea  alin.(2) al art.5 din Legea nr.218/2005 privind stimularea absorbţiei fondurilor SAPARD, Fondul european agricol pentru dezvoltare rurală, Fondul european pentru pescuit, Fondul european de garantare agricolă, prin preluarea riscului de creditare de către fondurile de garantare, cu modificările şi completările ulterioare, în sensul includerii în rândul beneficiarilor care pot angaja credite bancare pentru cofinanţarea proiectelor din cadrul Programului SAPARD şi a celor „eligibili ai Fondului european agricol pentru dezvoltare rurală, Fondului european pentru pescuit şi fondului european de garantare agricolă“
În conformitate cu prevederile art. 61 din Regulamentul Camerei Deputaţilor, republicat, membrii comisiei au examinat proiectul de lege sus menţionat, în şedinţa din 10 decembrie 2007.
La dezbaterea propunerii legislative a participat ca invitat, în conformitate cu prevederile art.54 şi 55 din Regulamentul Camerei Deputaţilor, republicat, doamna Toncea Veronica Preşedinte al Fondului de Garantare al Creditului Agricol.
Din numărul total de 26 membri ai Comisiei pentru agricultură, silvicultură, industrie alimentară şi servicii specifice au fost prezenţi la lucrări 25 de membri. 
În raport cu obiectul şi conţinutul său,  propunerea legislativă 
face parte din categoria legilor ordinare. 
În urma dezbaterii propunerii legislative s-a hotărât, cu unanimitate de voturi, respingerea propunerii legislative pentru modificarea alin.(2) al art.5 din Legea nr.218/2005 privind stimularea absorbţiei fondurilor SAPARD prin preluarea riscului de către fondurile de garantare, pentru următorul motiv:

Propunerea legislativă ar conduce la garantarea de către aceste fonduri numai a volumului creditelor acordate pentru componenta rambursabilă din bugetele proiectelor şi nu a întregului volum de credite necesar beneficiarului de proiecte pentru realizarea investiţiei. Pe cale de consecinţă, propunerea legislativă ar putea determina bancile comerciale să crediteze doar parţial necesităţile de finanţare ale beneficiarilor, cu efecte negative în absorbţia fondurilor comunitare alocate sectorului rural.

